Aníta tekur við verðlaunum frá Ernu Hreinsdóttur , ritstjóra Nýs Lífs . Ljósmyndari : Rut Sigurðardóttir . Ritstjórn Nýs Lífs hefur valið Anítu Margréti Aradóttur konu ársins 2014 . Hún vakti verðskuldaða athygli í sumar þegar hún tók þátt í 1.000 kílómetra kappreið á villtum hestum í Mongólíu en kappreiðin er sú hættulegasta í heimi samkvæmt Heimsmetabók Guinness . „ Með framtaki sínu og áræðni hefur Aníta sýnt að allt er hægt ef viljinn er fyrir hendi og kjarki safnað til að takast á við hið óþekkta . Þetta var hennar sjálfstæða ákvörðun , hennar frumkvæði og hugarþrek sem setur fordæmi fyrir konur á öllum aldri og ekki aðeins hestakonur , “ segir Erna Hreinsdóttir ritstjóri Nýs lífs í tilefni af valinu á konu ársins . Nýtt líf kemur út í dag . „ Mongol Derby er það hræðilegasta sem ég hef gert á ævinni en á sama tíma það besta , “ segir Aníta í ítarlegu viðtali við Nýtt líf . „ Það sem ég kveið mest fyrir var að valda fólki vonbrigðum og klára ekki keppnina . Ég vissi að margir voru að fylgjast með mér . Ég ætlaði að pína mig áfram sama hvað gerðist . Það er slatti af fólki búið að klára þetta með brotin bein og ég ætlaði að gera það líka , “ segir hún í viðtalinu . „ Það er mikil viðurkenning fyrir hestamennskuna að kona ársins , samkvæmt Nýju Lífi , sé hestakona , “ segir Aníta . Tímaritið Nýtt Líf hefur útnefnt konu ársins frá árinu 1980 og mynda þær , sem hafa hlotið titilinn , fjölbreyttan hóp . Þær eiga það þó allar sameiginlegt að hafa skarað fram úr hver á sínu sviði . Hér tekur Aníta við verðlaunum frá hressu ritstjórninni ; snyrtivörur frá Chanel , Daniel Wellington úr frá Echo hf. og hálsmen frá Vera Design .